AfriForum: ‘Streng optrede teen vandale dringend nodig’Foto: AfriForum “Die situasie versleg daagliks, mense raak al meer opgesweep deur die emosie van gebeure en dit kan ŉ gevaarlike polarisasie van gemeenskappe veroorsaak,” het Alana Bailey, adjunk-uitvoerende hoof van AfriForum, gesê. Bailey meen die debat oor standbeelde en monumente is tans prominent in die media en enige aandagsoeker met ŉ politieke agenda weet hy gaan in die kollig kom met ŉ daad van vandalisme. “Die boodskap moet aan die anargiste gestuur word dat hul optrede onaanvaarbaar is en gestraf sal word in terme van bestaande wetgewing, voordat onomkeerbare skade aan die Suid-Afrikaanse kultuurhistoriese erfenis aangerig word, of die polarisasie tussen gemeenskappe tot geweldpleging lei.” Volgens Henk Maree, nasionale voorsitter van AfriForum Jeug, wou lede van dié organisasie vanoggend vroeg al die Kruger-beeld gaan skoonmaak. Hulle het tegniese advies van die Erfenisstigting aangevra, maar is gerusgestel dat die stigting die beeld behoorlik sal skoonmaak en by die polisie klagte teen die vandale sal indien. “Die Jeuglede voel baie sterk oor die bewaring van ons erfenis en gisteraand se gebeure is vir ons onaanvaarbaar,” het hy gesê. Bailey en Maree het waardering teenoor die Erfenisstigting uitgespreek vir hul vinnige optrede en ook die Metro-polisie bedank vir die stappe wat nou gedoen word om die Kruger-beeld en ander erfenisterreine in Pretoria te beskerm. AfriForum het die afgelope week ŉ petisie geloods wat vra vir ŉ moratorium op die verskuiwing van alle standbeelde en monumente op openbare terreine. Die organisasie stel verder voor dat ŉ nasionale erfenisberaad gehou word om oor die toekoms van die land se kultuurhistoriese erfenis te besin. AfriForum Jeug is ook besig met ŉ veldtog om die publiek van die belangrikheid van ons erfenis, wat standbeelde insluit, bewus te maak. AfriForum meen bewaringsorganisasies, die verantwoordelike amptelike organisasie SAEHA, politieke leiers en die burgerlike gemeenskap moet almal sterk standpunt inneem teen die huidige ideologies-gedrewe debat en stappe doen om te verseker dat wedersydse erkenning en respek vir gemeenskappe se onderskeie bydraes tot en menings oor die geskiedenis bevorder word.